ΓΡΑΠΤΗ ΕΡΩΤΗΣΗ E-0104/99

υποβολή: Graham Mather (PPE) προς την Επιτροπή

(2 Φεβρουαρίου 1999)

Θέμα: Κοινή Υπηρεσία Relex

Η Επιτροπή, απαντώντας σε προηγούμενη γραπτή ερώτησή μου (Ε-3236/98)(1) σχετικά με τις καθυστερήσεις πληρωμών από την Επιτροπή, και ειδικότερα σε ό,τι αφορά τις εργασίες στο πλαίσιο των συμβάσεων PHARE και TACIS, δήλωσε ότι η νέα κοινή υπηρεσία Relex έχει αναλάβει την επανεξέταση της οικονομικής δομής και των προγραμμάτων πληρωμής των συμβάσεων τεχνικής βοήθειας καθώς και την ευθυγράμμιση των διαδικασιών και μεθόδων για την κατάρτιση προγραμμάτων τεχνικής βοήθειας.

1. Τι πρόοδος έχει σημειωθεί στον τομέα αυτό μετά την 1η Σεπτεμβρίου 1998 και ποιο χρονοδιάγραμμα προβλέπεται για την υλοποίηση των βελτιώσεων που θα εντοπιστούν κατά την επανεξέταση;

2. Στο πλαίσιο της επανεξέτασης αυτής θα εξεταστούν και τα εμπόδια που προκαλούν τις καθυστερήσεις πληρωμών σε όλη τη διαδικασία πληρωμής;

3. Πώς σχολιάζει η Επιτροπή το γεγονός ότι οι βρετανικές εταιρείες, στις οποίες καταβάλλονται τόκοι για τις πληρωμές που πραγματοποιούνται με καθυστέρηση άνω των 60 ημερών, επιβαρύνονται περισσότερο επειδή το βασικό επιτόκιο στο ΗΒ είναι σήμερα διπλάσιο από το επιτόκιο που έχει καθορίσει η ΕΚΤ;

Απάντηση του κ. van den Broek εξ ονόματος της Επιτροπής

(9 Απριλίου 1999)

1. γγραφο σχετικά με την απλούστευση, την ενοποίηση και τον εξορθολογισμό των διαδικασιών σύναψης συμβάσεων καταρτίστηκε στα τέλη του 1998, αποτελεί επί του παρόντος το αντικείμενο ανταλλαγής απόψεων μεταξύ των εμπειρογνωμόνων των κρατών μελών και θα εγκριθεί σύμφωνα με τις αντίστοιχες αρμοδιότητες του Συμβουλίου και της Επιτροπής και σύμφωνα με τις προβλεπόμενες διαδικασίες. Αυτό το έγγραφο θα παράσχει τη δυνατότητα σταδιακής καθιέρωσης ομοιόμορφων διαδικασιών σύναψης συμβάσεων για το σύνολο των προγραμμάτων εξωτερικής βοήθειας.

2. Η καθιέρωση νέων υποδειγμάτων συμβάσεων και απλουστευμένων μεθόδων πληρωμής που θα παρέχουν δυνατότητα επιτάχυνσης των πληρωμών έχει ήδη αρχίσει. Δεδομένης της πολυπλοκότητας του έργου που πρέπει να πραγματοποιηθεί σε νομικό επίπεδο και του σημαντικού αριθμού συμβάσεων που χρειάζονται εξορθολογισμό, οι αντίστοιχες εργασίες θα συνεχιστούν καθ'όλη τη διάρκεια του έτους 1999 και κατά τις αρχές του έτους 2000.

Πριν το θέρος του 2000, θα έχουν εξ ολοκλήρου αναθεωρηθεί και εκσυγχρονιστεί τόσο οι νέες συμβάσεις που θα χρησιμοποιούνται από τις Γενικές Διευθύνσεις οι οποίες είναι αρμόδιες για τις Εξωτερικές Σχέσεις ("RELEX") όσο και οι όροι εντολής των προκηρύξεων διαγωνισμών (συγγραφή υποχρεώσεων). Κατά συνέπεια, αναμένεται ότι οι διαδικασίες πληρωμής θα βελτιωθούν σημαντικά για όλες τις νέες συμβάσεις από το προσεχές έτος, υπό την προϋπόθεση ότι σταδιακά θα σημειωθεί σημαντική πρόοδος ήδη κατά τη διάρκεια του 1999, αναλόγως της προόδου των εργασιών στους τομείς που έχουν ήδη εξορθολογιστεί.

Η Επιτροπή υπενθυμίζει ότι, χωρίς να αναμένει τις μελλοντικές εξελίξεις αυτής της προσπάθειας εναρμόνισης, κατέβαλε ήδη κατά το 1998 ιδιαίτερες προσπάθειες για να βελτιώσει την επεξεργασία των τιμολογίων που αφορούν ιδίως τα προγράμματα PHARE και TACIS, με αποτέλεσμα μια πρώτη σημαντική βελτίωση της κατάστασης που αναμένεται ότι θα οδηγήσει στη σταδιακή εξομάλυνση της κατάστασης κατά τη διάρκεια των προσεχών μηνών. Η Επιτροπή παραπέμπει σχετικά το Αξιότιμο Μέλος του Κοινοβουλίου στις απαντήσεις που έδωσε στις γραπτές ερωτήσεις αριθ. E-3236/98 του ιδίου του Αξιότιμου Μέλους του Κοινοβουλίου και αριθ. 3500/98 του κ. Cassidy(2).

3. Το επιτόκιο που εφαρμόζει η Επιτροπή στην περίπτωση καθυστερημένων πληρωμών υπολογίζεται με αναφορά στο επιτόκιο που εφαρμόζεται για την είσπραξη των χρεών (άρθρο 94 του κανονισμού (Ευρατόμ, ΕΚΑΧ, ΕΚ) αριθ. 3418/93 της Επιτροπής της 9 Δεκεμβρίου 1993 περί λεπτομερών κανόνων για την εφαρμογή ορισμένων διατάξεων του δημοσιονομικού κανονισμού της 21ης Δεκεμβρίου 1977(3)). Αυτή η εναρμονισμένη μεταχείριση όλων των συμβάσεων της Κοινότητας διασφαλίζει την ισότιμη μεταχείριση των χρεών εντός της Κοινότητας. Οι διαφορές στα επιτόκια που εφαρμόζονται σε σχέση με τα εμπορικά χρέη αναμένεται ότι θα εκλείψουν με τη μελλοντική "οδηγία για τις καθυστερήσεις πληρωμών"(4).

(1) ΕΕ C 182 της 28.6.1999, σελ. 53.

(2) ΕΕ C 320 της 6.11.1999, σελ. 51.

(3) ΕΕ L 315 της 16.12.1993.

(4) COM(98)126 τελικό.